  Виталий Пронин «Лудорвай» музее шугъяськытэк пырыны быгатозы сӧсыр муртъёс но. Та понна 99 сюрс манет лыктоз Культурая, печатья но иворъёсъя министерстволэн кисыяз. Коньдон висъяськоз нимысьтыз программая.Соку музей-заповедникын кылдытозы сӧсыръёслы чаклам нимысьтыз маршрутъёс, вераз калыклы улон-вылонын юрттэт сётонъя министр Ольга Корепанова. Музейысь юртъёсы шугъяськытэк пырыны-потыны луоз. Юнматозы кутӥськонъёс, ӝутозы пандусъёс.Эшшо 1,5 миллион манет мыноз социальной центръёслы. Со пӧлысь 500 сюрс манет висъяськоз Кияса ёрослы. Быдэ вуымтэ нылпиослы чаклам центрлы басьтозы транспорт. Нош 1 миллион манет вуоз Ижысь Ленин ёросысь учрежденилы. Татын усьтыны дасясько бомжъёслы чаклам гостиница. Зэм, висъям коньдон - шапык быдӟа гинэ. Уго юртэз вуттонлы 20 миллион манетлэсь ятыр уксё кулэ.Сергей Захаров.  